Šiaurės Čikas
Šiaurės Čikas (isp. Río Chico del Norte) arba tiesiog Čikas – upė Argentinoje, Patagonijoje; Čubuto kairysis intakas. Prasideda Anduose, Rio Negro provincijoje, į pietryčius nuo Bariločės, susiliejus Verdės ir Las Bajaso upokšniams. Teka į pietryčius, pietus per Patagonijos plokščiakalnį. Žemupys – Čubuto provincijoje. Įteka į Čubutą ties Fofo Kahueliu. Intakai: Čenkvenijenas, Sekas, Fita, Čakal Huaruka, Enkachonadas, Lokas, Gvanakas, Fofo Kahuelis. Vasaromis ir po liūčių smarkiai patvinsta.